钦定古今图书集成/明伦汇编/家范典/第039卷 > 徐三重明善全编 > 《本教篇》
## 钦定古今图书集成/明伦汇编/家范典/第039卷 > 徐三重明善全编 > 《本教篇》

子弟，以高朗明德为上才，端良守礼为令器。若于智
健，应辨品材，习于狡谲，目为警敏；夸于言语，目为气
概；巧于骛利，目为克家；滥于交游，目为适俗。以云“笃
祜”，恐均未然。李敬业雄武智计，伯胜中材，而英公后
虑，不如椎鲁。大都夙慧健干，苟乏《诗》《书》之力，礼乐之
维，其幸者为世小材，不幸者亦同覆蹶。要于树立，必
非远猷。昔吕廷评敝衣蹇驴，人不识为宰相子。而王
元泽对客袒跣，大言杀韩富，终以逞怨作奸，并败乃
父金陵癖溺，乃以世才屈指，可嗤也。睹二人气象，则
两家门户事，复何难知。故所贵子弟，平居恂恂，见人
恭谨，言若不出口，遇事非礼，人非类，介然不苟合，或
远引若浼，此必温良佳品。他若炫才见能，已足占其
所止，何况挑达狂诞，谬言垢行，为凶戾浮薄之徒，如
王金陵儿耶？贤不肖事，不能悉言，但以《诗》《书》《礼》《乐》自
为准绳，何患不为贤子弟。